Beskerm jou huis teen wind en weer - Jou Gesin | Solidariteit WêreldJou Gesin | Solidariteit Wêreld
Tuis › Artikels › Beskerm jou huis teen wind en weer
Die komende reënseisoen kan jou duur te staan kom as jy nie vroegtydig die nodige herstelwerk en aanpassings maak nie. Volgens 'n verklaring uitgereik deur Virseker kan die getal eise wat huiseienaars tydens die reënseisoen – van Oktober tot Maart – indien, met tot soveel as 97% toeneem in vergelyking met ander seisoene.
"Water-, hael- en weerligskade of bome wat val is tipies die grootste sondebokke. Iets wat deur goeie, proaktiewe inspeksies en -onderhoud voorkom kon word," sê Ricardo Coetzee, woordvoerder van Virseker.
Virseker bied die volgende wenke vir 'n deeglike reënseisoen-inspeksie:
Blaargevaar:Maak alle geute en dakrande gereeld skoon – blare en ander plantoorskot kan verhoed dat water effektief weg van die dak af dreineer.
Dakslim:Gaan die dak na en kyk uit vir teëls wat geskuif het, waterdigting wat verweer, dele van grasdakke wat nie meer dig gebind is nie, ens. Doen ook 'n inspeksie van die binnekant van jou dak om seker te maak dat dit dig seël. Geen sonlig behoort sigbaar te wees nie, want as sonlig kan inkom, kan water ook.
Vat krake vas:Gaan alle deur- en vensterrame, veral dié wat van hout gemaak is, sowel as mure, vloere en fondamente na vir krake waar water kan deursypel.
Pyn in 'n drein:Maak seker dat alle dreineringsslote, -pype en -gate in 'n goeie toestand is en kyk uit vir water wat opbou wanneer dit reën. Die opbou van water in jou erf of om jou huis kan stygende vog en probleme met die fondament veroorsaak. Gebruik geeeld (verkieslik omgewingsvriendelike) skoonmakers, selfs al is daar nie dreineringsprobleme nie.
Verf wat dop, groot flop:Let op na verf wat afdop. Verf beskerm jou huis teen water net soos vernis hout beskerm. Wanneer jy jou huis verf, sluit 'n goeie seëlaar in.
Druktoets:Die druk van sterk wind, swaar hael of 'n oormaat water kan bome en strukture maklik laat meegee. Takke, tuinmeubels en -gereedskap of dele van strukture wat loskom, kan ook in dodelike projektiele ontaard. Gaan items wat aan die elemente blootgestel word deeglik na en skakel risiko's dadelik uit.
Versterkings:Indien jy in 'n area woon wat geneig is tot vloede of ander uiterste weerstoestande, is jou eie voorraad sandsakke en ander versterkings 'n goeie idee.
Vermy die skok:Installeer muurproppe wat toestelle kan beskerm teen kragstuwings wat deur weerlig veroorsaak word.
Wees op die uitkyk:Kyk uit vir veiligheidsrisiko's naby jou huis, soos swak dreinering, gekraakte strukture en grondverskuiwings en stel die owerhede onmiddellik in kennis.
"Dit is dalk moeite, maar proaktiewe inspeksies en herstelwerk kan jou op die lang duur 'n klein fortuin spaar. Dis egter altyd wys om goeie, omvattende huiseienaarsdekking te hê vir ingeval teëspoed jou tref, " sê Ricardo Coetzee.
Net omdat jou huis die laaste reënseisoen goed deurstaan het, beteken nie dat als steeds klopdisselboom is nie. Doen eerder die moeite om dit weer noukeurig na te gaan.
Die Solidariteit Gilde vir finansiële beroepe is 'n gemeenskap wat daarop toegespits is om professionele persone wat dienste in die finansiële bedryf soos versekering ens. aanbied met mekaar in kontak te bring, om jongmense 'n kans op 'n loopbaan in die beroep te gee, en die waghond te wees wat brandpunte in die beroep met werkbare oplossings takel. Die Beroepsgilde vir Finansiële Praktisyns bied aan lede 'n netwerk waardeur lede met mekaar kan skakel, beste praktyke kan deel en sake kan doen. Besoek gerus https://gildes.solidariteit.co.za/finansies/.
Virseker is 'n produk van Auto & General Versekeringsmaatskappy, 'n gemagtigde nielewens-finansiëlediensverskaffer (FDV-lisensienommer: 16354).